9 คำแนะนำเรื่องเงินของคู่แต่งงานใหม่
จากการสำรวจในสหรัฐอเมริกาพบว่า 90% ของสาเหตุเบื้องต้นที่ทำให้คู่สามีหย่าร้างกันมากที่สุดคือปัญหาเรื่องเงิน
17 พ.ค. 2561

โดย...มงคล ลุสัมฤทธิ์
จากการสำรวจในสหรัฐอเมริกาพบว่า 90% ของสาเหตุเบื้องต้นที่ทำให้คู่สามีหย่าร้างกันมากที่สุดคือปัญหาเรื่องเงิน
ผมว่ามันน่าจะเป็นสาเหตุการหย่าร้างของสามีภรรยาอีกหลายประเทศทั่วโลกรวมทั้งในบ้านเราด้วย
ผมมีคำแนะนำของผู้เชี่ยวชาญเรื่องวางแผนการเงินในต่างประเทศสำหรับคู่แต่งงานใหม่ หรือคู่ที่กำลังจะแต่งมาเล่าให้ฟังครับ
1.เปิดใจคุยกันตกลงกันเรื่องเงิน 
ถ้าเป็นไปได้คุยกันเรื่องนี้ตั้งแต่ก่อนแต่งเลย หรือให้เร็วที่สุดที่จะทำได้แต่ละคนมีเงินเท่าไร มีหนี้อะไรบ้าง มีค่าใช้จ่ายอะไรกันบ้าง ตกลงกันเรื่องเงิน เช่น ถ้าจะซื้อของมูลค่าเท่าไรต้องบอกกันคุยกัน
2.ร่วมกันเขียนเป้าหมายการเงิน
โดยเฉพาะเป้าหมายการเงินระยะยาวเช่นเป้าหมายเกษียณอายุ เป้าหมายทุนการศึกษาของลูกและเป้าหมายระยะสั้น เช่นงบประมาณค่าใช้จ่ายต่อเดือน และอย่าลืมที่จะรีวิวบ่อยๆ ด้วยนะครับ
3.ตกลงกันเรื่องบัญชีธนาคาร
จะเปิดบัญชีร่วมกันหรือแยกกัน เอาที่ต่างคนสบายใจหรือจะมีทั้งบัญชีร่วมหรือแยกก็ได้ หากแยกก็ตกลงกันให้ดีว่าใครจะรับผิดชอบค่าใช้จ่ายในบ้าน เช่น ค่าของกินของใช้ ค่าดูแลลูก
4.สร้างกองทุนเงินฉุกเฉินและการโอนย้ายความเสี่ยง
ที่จะใช้ในกรณีที่เจ็บป่วย การขาดรายได้ เช่น ตกงาน หรือกรณีมีค่าใช้จ่ายที่ไม่ได้คาดมาก่อน
5.ทำงบประมาณรายจ่ายของครอบครัว
แยกรายการค่าใช้จ่ายต่างๆ ในแต่ละเดือนว่าต้องใช้เงินเป็นจำนวนเท่าไร
6.ติดตามตรวจสอบงบประมาณ
หาวิธีที่จะควบคุมให้เป็นไปตามงบประมาณที่ตั้งไว้ เช่น ใช้เทคนิคซองจดหมาย แยกเงินเป็นซองๆ ไว้ก่อน หรือใช้บัตรเครดิตในการตรวจสอบค่าใช้จ่าย
7.จัดเวลาสำหรับการพูดคุยเรื่องเงิน
การได้พูดคุยกันเรื่องเงินจะช่วยป้องกันปัญหาเรื่องเงินของครอบครัวได้ การพูดคุยกันจะช่วยลดความกังวลเกี่ยวกับเงิน
8.เริ่มออมเงินเพื่อเกษียณ
การเริ่มต้นวางแผนเก็บเงินเพื่อเกษียณแต่เนิ่นๆ จะเป็นการง่าย และเพิ่มโอกาสให้เงินเติบโต
9.หลีกหนีจากการเป็นหนี้
โดยเฉพาะหนี้ที่เกิดจากการอุปโภคบริโภค การเป็นหนี้ของคู่สามีภรรยาเป็นการเพิ่มปัญหาเป็นสองเท่าอย่าเริ่มต้นชีวิตคู่ด้วยการเป็นหนี้